Невялікая вытанчаная шкатулка з зялёнага малахіту адразу прыцягвае позірк. А дзеці ў час экскурсіі, затаіўшы дыханне, слухаюць старажытную легенду пра тое, што можна стаць нябачным, калі выпіць вадкасць з малахітавай ёмістасці. У малодшых школьнікаў загараюцца вочы, яны так і цягнуцца, каб дакрануцца да ідэальна круглай шкатулкі з зялёнага каменю. Існуе павер’е, што гэты мінерал аберагае ад хвароб і сурокаў, прыцягвае ў дом сяброў. Гаспадыня незвычайнага экспаната – намеснік дырэктара школы па выхаваўчай рабоце Наталля Вяршыцкая расказвае, што гэта даўнішні падарунак мамінай сяброўкі Зінаіды Мураўскай. У юнацтве Наталля не надавала асаблівага значэння гэтай рэчы і толькі з часам зразумела, што яна ўнікальная. Мая субяседніца ўспамінае, што ў дзяцінстве, як і большасць дзяўчынак, вельмі любіла зазірнуць у матуліну шкатулку, дзе яна захоўвала свае ўпрыгажэнні.